CELEX: 52021PC0825
Language: lt
Date: 2021-12-21
Title: Pasiūlymas TARYBOS ĮGYVENDINIMO SPRENDIMAS kuriuo iš dalies keičiamas Įgyvendinimo sprendimas (ES) 2020/1561, kuriuo Vengrijai pagal Reglamentą (ES) 2020/672 suteikiama laikina parama nedarbo rizikai dėl ekstremaliosios situacijos, susijusios su COVID-19 protrūkiu, mažinti

EUROPOS KOMISIJA
            Briuselis, 2021 12 21
            COM(2021) 825 final
            2021/0435(NLE)
            
            Pasiūlymas
            TARYBOS ĮGYVENDINIMO SPRENDIMAS
            kuriuo iš dalies keičiamas Įgyvendinimo sprendimas (ES) 2020/1561, kuriuo Vengrijai pagal Reglamentą (ES) 2020/672 suteikiama laikina parama nedarbo rizikai dėl ekstremaliosios situacijos, susijusios su COVID-19 protrūkiu, mažinti
            
               
         
         
            
               AIŠKINAMASIS MEMORANDUMAS
            
            
               1.PASIŪLYMO APLINKYBĖS
            
            
               •Pasiūlymo pagrindimas ir tikslai
            
            
                  
            
            
               Tarybos reglamente (ES) 2020/672 (toliau – SURE reglamentas) nustatyta teisinė sistema, pagal kurią valstybėms narėms, kurios dėl COVID-19 protrūkio patiria didelį ekonomikos sukrėtimą arba kurioms kyla didelė tokio sukrėtimo grėsmė, teikiama Sąjungos finansinė parama. Parama pagal SURE skirta pirmiausia sutrumpinto darbo laiko tvarkos ar panašioms priemonėms, kuriomis siekiama apsaugoti darbuotojus ir savarankiškai dirbančius asmenis ir taip sumažinti nedarbo ir pajamų praradimo mastą, finansuoti, taip pat naudojama kaip papildoma priemonė tam tikroms su sveikata susijusioms priemonėms, visų pirma darbo vietoje, finansuoti.
            
            
               2020 m. spalio 23 d. Taryba suteikė Vengrijai finansinę paramą, kad papildytų nacionalines pastangas mažinti COVID-19 protrūkio poveikį ir reaguoti į protrūkio socialinius bei ekonominius padarinius darbuotojams ir savarankiškai dirbantiems asmenims.
            
            
               2021 m. gruodžio 1 d. Vengrija vėl paprašė Sąjungos finansinės paramos pagal SURE reglamentą. 
            
            
               Pagal SURE reglamento 6 straipsnio 2 dalį Komisija pasikonsultavo su Vengrijos valdžios institucijomis, kad patikrintų, ar dėl COVID-19 pandemijos staiga smarkiai padidėjo faktinės ir numatytos išlaidos, kurios yra tiesiogiai susijusios su Vengrijos darbo rinkos priemonėmis. Visų pirma šios priemonės yra susijusios su naujos priemonės ir Tarybos įgyvendinimo sprendime (ES) 2020/1561 nurodytų dabartinių priemonių deriniu:
            
            
               a)dabartinis atleidimas nuo darbdavių socialinio draudimo įmokų ir mokymo mokesčio 2020 m. kovo–gruodžio mėn., taip pat darbdavių reabilitacijos įmokų mokesčio sumažinimas 2020 m. kovo–birželio mėn. laikotarpiu labiausiai nuo pandemijos nukentėjusiuose sektoriuose buvo pratęstas iki nepaprastosios padėties pabaigos, o išlaidos apima laikotarpį nuo 2020 m. gruodžio mėn. iki 2021 m. birželio mėn.;
            
            
               b)dabartinis išlaidų personalui neįtraukimas į mažųjų įmonių mokesčio (KIVA) bazę 2020 m. kovo–birželio mėn. laikotarpiu labiausiai nuo pandemijos nukentėjusiuose sektoriuose buvo pratęstas iki nepaprastosios padėties pabaigos, o išlaidos apima laikotarpį nuo 2020 m. gruodžio mėn. iki 2021 m. birželio mėn. Prašoma nurodyti tik visų išlaidų dalį, susijusią su įmonėmis, kurios sutrumpina arba sustabdo darbo laiką arba kurių darbuotojai nepertraukiamai dirba iki naujausių turimų galutinių duomenų datos;
            
            
               c)dabartinis tam tikrų sektorių smulkiųjų mokesčių mokėtojų atleidimas nuo vienkartinio mokesčio (KATA) nuo 2020 m. kovo–birželio mėn. buvo pratęstas iki nepaprastosios padėties pabaigos, o išlaidos apima 2021 m. kovo ir balandžio mėn. Prašoma padengti tik dalį išlaidų, susijusių su savarankiškai dirbančių asmenų ir individualių įmonių rėmimu; 
            
            
                d)nauja vienkartinio pajamų rėmimo sistema, skirta savarankiškai dirbantiems asmenims sektoriuose, kuriuos paveikė taikomos izoliavimo priemonės, su sąlyga, kad jie savo veiklą tęs bent du mėnesius po numatomos nepaprastosios padėties pabaigos. Vienkartinė išmoka atitinka garantuotą mėnesinį minimalųjį darbo užmokestį (219 000 HUF). Tinkamumo finansuoti laikotarpis baigiasi pasibaigus nepaprastajai padėčiai. Schemos tikslinė grupė yra darbuotojų neturintys individualūs verslininkai, kurie negali gauti paramos pagal sektorinę darbo užmokesčio schemą. 
            
            
               Vengrija pateikė Komisijai atitinkamą informaciją. 
            
            
               Atsižvelgdama į turimus įrodymus, Komisija siūlo Tarybai priimti įgyvendinimo sprendimą suteikti Vengrijai finansinę paramą pagal SURE reglamentą pirmiau nurodytoms priemonėms remti. 
            
            
               •Suderinamumas su toje pačioje politikos srityje galiojančiomis nuostatomis
            
            
               Šis pasiūlymas visiškai atitinka Tarybos reglamentą (ES) 2020/672, pagal kurį teikiamas pasiūlymas.
            
            
               Šis pasiūlymas papildo kitą Sąjungos teisės priemonę, kuria teikiama parama valstybėms narėms ištikus nelaimei, – 2002 m. lapkričio 11 d. Tarybos reglamentą (EB) Nr. 2012/2002, įsteigiantį Europos Sąjungos solidarumo fondą (toliau – Reglamentas (EB) Nr. 2012/2002). Kovo 30 d. priimtas Europos Parlamento ir Tarybos reglamentas (ES) 2020/461, kuriuo ta priemonė iš dalies keičiama siekiant išplėsti jos taikymo sritį į ją įtraukiant didelio masto ekstremaliąsias visuomenės sveikatos situacijas ir apibrėžti konkrečius tinkamus finansuoti veiksmus. 
            
            
               •Suderinamumas su kitomis Sąjungos politikos sritimis
            
            
               Pasiūlymas yra dalis įvairių priemonių, parengtų reaguojant į dabartinę COVID-19 pandemiją, tokių kaip Atsako į koronaviruso grėsmę investicijų iniciatyva, ir papildo kitas priemones, kuriomis remiamas užimtumas, pavyzdžiui, Europos socialinį fondą ir Europos strateginių investicijų fondą (ESIF) / „InvestEU“. Šis pasiūlymas, kuriuo suteikiama galimybė skolinti ir skolintis siekiant šiuo konkrečiu COVID-19 protrūkio atveju paremti valstybes nares, veiks kaip antroji gynybos linija: pagal jį bus finansuojamos sutrumpinto darbo laiko tvarkos ir panašios priemonės, padedančios apsaugoti darbo vietas ir taip nuo nedarbo rizikos apsaugoti darbuotojus ir savarankiškai dirbančius asmenis. 
            
         
         
            
               2.TEISINIS PAGRINDAS, SUBSIDIARUMO IR PROPORCINGUMO PRINCIPAI
            
            
               •Teisinis pagrindas
            
            
               Šios priemonės teisinis pagrindas yra Tarybos reglamentas (ES) 2020/672.  
            
            
               •Subsidiarumo principas (neišimtinės kompetencijos atveju) 
            
            
               Pasiūlymas parengtas atsižvelgiant į valstybės narės prašymą ir parodo Europos solidarumą, valstybėms narėms, nukentėjusioms nuo COVID-19 protrūkio, teikiant Sąjungos finansinę paramą laikinų paskolų forma. Kaip antroji gynybos linija, tokia finansinė parama laikinai padeda vyriausybėms finansuoti padidėjusias viešąsias išlaidas, susijusias su sutrumpinto darbo laiko tvarkos ir panašiomis priemonėmis, siekiant padėti apsaugoti darbo vietas ir taip nuo nedarbo ir pajamų praradimo rizikos apsaugoti darbuotojus ir savarankiškai dirbančius asmenis.
            
            
               Tokia parama padės nukentėjusiems gyventojams, taip pat padės sušvelninti tiesioginį socialinį ir ekonominį dabartinės COVID-19 krizės poveikį. 
            
            
               •Proporcingumo principas
            
            
               Pasiūlymas atitinka proporcingumo principą. Juo neviršijama to, kas būtina priemonės tikslams pasiekti. 
            
            
               3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI
            
            
               •Konsultacijos su suinteresuotosiomis šalimis
            
            
               Kadangi pasiūlymą reikėjo parengti skubiai, kad Taryba spėtų laiku jį priimti, surengti konsultacijų su suinteresuotosiomis šalimis nebuvo įmanoma.
            
            
               •Poveikio vertinimas
            
            
               Kadangi pasiūlymas yra skubus, poveikio vertinimas nebuvo atliktas.
            
            
               4.POVEIKIS BIUDŽETUI
            
            
               Komisija turėtų galėti sudaryti sutartis dėl skolinimosi finansų rinkose, kad perskolintų tokias lėšas finansinės paramos pagal priemonę SURE prašančiai valstybei narei. 
            
            
               Be valstybių narių teikiamų garantijų, sistemoje įtvirtintos kitos apsaugos priemonės, užtikrinančios jos finansinį patikimumą:
            
            
               ·griežtas ir konservatyvus požiūris į finansų valdymą;
            
            
               ·paskolų portfelio sudarymas apribojant koncentracijos riziką, metinę poziciją ir pernelyg didelę poziciją atskirų valstybių narių atžvilgiu, kartu užtikrinant, kad pakankamai išteklių būtų galima suteikti toms valstybėms narėms, kurioms jų labiausiai reikia, ir
            
            
               ·galimybės refinansuoti skolą.
            
            
               2021/0435 (NLE)
            
         
         
            
               Pasiūlymas
            
            
               TARYBOS ĮGYVENDINIMO SPRENDIMAS
            
            
               kuriuo iš dalies keičiamas Įgyvendinimo sprendimas (ES) 2020/1561, kuriuo Vengrijai pagal Reglamentą (ES) 2020/672 suteikiama laikina parama nedarbo rizikai dėl ekstremaliosios situacijos, susijusios su COVID-19 protrūkiu, mažinti
            
            
               EUROPOS SĄJUNGOS TARYBA,
            
            
               atsižvelgdama į Sutartį dėl Europos Sąjungos veikimo,
            
            
               atsižvelgdama į 2020 m. gegužės 19 d. Tarybos reglamentą (ES) 2020/672 dėl Europos laikinos paramos priemonės nedarbo rizikai dėl ekstremaliosios situacijos, susijusios su COVID-19 protrūkiu, mažinti (SURE) sukūrimo
                  1
               , ypač į jo 6 straipsnio 1 dalį,
            
            
               atsižvelgdama į Europos Komisijos pasiūlymą,
            
            
               kadangi:
            
            
               (1)atsižvelgdama į 2020 m. rugpjūčio 6 d. Vengrijos prašymą, 2020 m. spalio 23 d. Taryba kaip paskolą, kuri neviršija 504 330 000 EUR ir kurios ilgiausias vidutinis grąžinimo terminas – 15 metų, suteikė Vengrijai finansinę paramą, kad papildytų jos nacionalines pastangas mažinti COVID-19 protrūkio poveikį ir reaguoti į to protrūkio socialinius bei ekonominius padarinius darbuotojams ir savarankiškai dirbantiems asmenims; 
            
            
               (2)Vengrija paskolą turėjo panaudoti priemonėms, panašioms į Tarybos įgyvendinimo sprendimo (ES) 2020/1561
                  2
                3 straipsnyje nurodytas sutrumpinto darbo laiko tvarkos ir su sveikata susijusias priemones, finansuoti; 
            
            
               (3)COVID-19 protrūkis imobilizavo didelę Vengrijos darbo jėgos dalį. Dėl to Vengrijoje staiga smarkiai padidėjo viešosios išlaidos, susijusios su nauja priemone, t. y. vienkartinio pajamų rėmimo sistema, skirta savarankiškai dirbantiems asmenims sektoriuose, kuriuos paveikė taikomos apsaugos priemonės ir Įgyvendinimo sprendimo (ES) 2020/1561 3 straipsnio f, g, h, i ir j punktuose nurodytos priemonės; 
            
            
               (4)COVID-19 protrūkis ir išskirtinės priemonės, kurias Vengrija įgyvendino 2020 ir 2021 m. siekdama suvaldyti tą protrūkį ir jo socialinį, ekonominį bei su sveikata susijusį poveikį, turėjo ir vis dar turi didžiulį poveikį viešiesiems finansams. 2020 m. pabaigoje Vengrijos valdžios sektoriaus deficitas ir skola sudarė atitinkamai 8,0 % ir 80,1 % bendrojo vidaus produkto (BVP). Pagal Komisijos 2021 m. rudens prognozę Vengrijos valdžios sektoriaus deficitas ir skola 2021 m. sumažės iki atitinkamai 7,5 % ir 79,2 % BVP, o Vengrijos BVP 2021 m. turėtų padidėti 7,4 %;
            
            
               (5)2021 m. gruodžio 1 d. Vengrija paprašė papildomos 147 140 000 EUR Sąjungos finansinės paramos, kad toliau papildytų 2020 ir 2021 m. nacionalines pastangas mažinti COVID-19 protrūkio poveikį ir reaguoti į to protrūkio socialinius bei ekonominius padarinius darbuotojams ir savarankiškai dirbantiems asmenims. Tai visų pirma susiję su 6–8 konstatuojamosiose dalyse nurodytomis priemonėmis; 
            
            
               (6)remdamosi Vyriausybės dekretu Nr. 485/2020 (XI.10)
                  3
                valdžios institucijos iki nepaprastosios padėties pabaigos pratęsė ir iš dalies pakeitė keletą su mokesčiais susijusių priemonių, nurodytų Įgyvendinimo sprendimo (ES) 2020/1561 3 straipsnio f, g, h ir j punktuose. Paskolos paprašyta tik nuo 2020 m. gruodžio mėn. iki 2021 m. birželio mėn. patirtoms išlaidoms padengti. Dekrete nustatyta aiški sąlyga, pagal kurią paramos gavėjai turi išlaikyti darbo sutartis, galiojusias dekreto įsigaliojimo metu, ir priemonės galiojimo laikotarpiu nenutraukti šių sutarčių darbdavio iniciatyva. Paramos skyrimo reikalavimus atitinkančių sektorių aprėptis buvo pakeista, palyginti su pradine priemonių koncepcija, iš dalies pakeista Vyriausybės dekretais
                  4
               .
            
            
               Labiausiai nuo pandemijos nukentėjusiuose sektoriuose valdžios institucijos (iš pradžių) 2020 m. kovo–gruodžio mėn. laikotarpiu atleidžia darbdavius nuo socialinio draudimo įmokų ir mokymo mokesčio, taip pat (iš pradžių) 2020 m. kovo–birželio mėn. laikotarpiu sumažino darbdavių reabilitacijos įmokų mokestį. 
            
            
               Valdžios institucijos taip pat leido į mažųjų įmonių mokesčio (KIVA) bazę neįtraukti personalo išlaidų (iš pradžių) 2020 m. kovo–birželio mėn. laikotarpiu. 
            
            
               Visų šių priemonių atveju prašoma nurodyti tik visų išlaidų (arba negautų pajamų) dalį, susijusią su įmonėmis, kurios sutrumpina arba sustabdo darbo laiką arba kurių darbuotojai nepertraukiamai dirba iki naujausių turimų galutinių duomenų datos. Kadangi tas priemones sudaro valdžios sektoriaus negautos pajamos, jas galima laikyti lygiavertėmis viešosioms išlaidoms;
            
            
               (7)kalbant apie su mokesčiais susijusias priemones, remdamosi Vyriausybės dekretu Nr. 105/2021 (III. 3), Vyriausybės dekretu Nr. 147/2021 (III. 27) ir Vyriausybės dekretu Nr. 204/2021 (IV. 29)
                  5
               , valdžios institucijos iš dalies pakeitė atleidimą nuo smulkiojo verslo vienkartinio mokesčio (KATA), nurodytą Įgyvendinimo sprendimo (ES) 2020/1561 3 straipsnio i punkte, kuris iš pradžių buvo nustatytas 2020 m. kovo–birželio mėn. laikotarpiui ir pratęstas 2021 m. kovo–balandžio mėn. laikotarpiui. Prašoma padengti tik išlaidų dalį, susijusią su savarankiškai dirbančių asmenų ir individualių įmonių rėmimu. Priemonė gali būti laikoma panašia į sutrumpinto darbo laiko tvarkos priemones, kaip nurodyta Reglamente (ES) 2020/672, nes ja siekiama apsaugoti savarankiškai dirbančius asmenis ar panašių kategorijų darbuotojus nuo pajamų sumažėjimo ar praradimo;
            
            
               (8)Vyriausybės dekretu Nr. 310/2021 (VI. 7) dėl kompensacinės paramos savarankiškai dirbantiems asmenims, Vengrija įvedė naują vienkartinio pajamų rėmimo sistemą, skirtą savarankiškai dirbantiems asmenims sektoriuose, kuriuos paveikė taikomos izoliavimo priemonės, su sąlyga, kad jie savo veiklą tęs bent du mėnesius po numatomos nepaprastosios padėties pabaigos
                  6
               . Vienkartinė išmoka atitinka garantuotą mėnesinį minimalųjį darbo užmokestį (219 000 HUF). Tinkamumo finansuoti laikotarpis baigiasi pasibaigus nepaprastajai padėčiai. Schemos tikslinė grupė yra darbuotojų neturintys individualūs verslininkai, kurie negali gauti paramos pagal sektorinę darbo užmokesčio schemą. Priemonė gali būti laikoma panašia į sutrumpinto darbo laiko tvarkos priemones, kaip nurodyta Reglamente (ES) 2020/672, nes ja siekiama apsaugoti savarankiškai dirbančius asmenis ar panašių kategorijų darbuotojus nuo pajamų sumažėjimo ar praradimo;  
            
            
               (9)Vengrija atitinka Reglamento (ES) 2020/672 3 straipsnyje nustatytas finansinės paramos prašymo sąlygas. Vengrija pateikė Komisijai tinkamų įrodymų, kad faktinės ir numatomos viešosios išlaidos nuo 2020 m. vasario 1 d. padidėjo 897 720 542 EUR dėl nacionalinių priemonių, kurių imtasi siekiant sumažinti socialinį ir ekonominį COVID-19 protrūkio poveikį. Tai staigus ir smarkus padidėjimas, nes jis susijęs tiek su nauja priemone, tiek su esamų priemonių, tiesiogiai susijusių su priemonėmis, panašiomis į sutrumpinto darbo laiko tvarkos priemones, taikomomis didelei įmonių ir darbo jėgos daliai Vengrijoje, pratęsimu. Sąjungos lėšomis Vengrija finansavo 113 740 000 EUR išaugusių išlaidų. Savo lėšomis Vengrija finansavo 132 510 542 EUR išaugusių viešųjų išlaidų;
            
         
         
            
               (10)Komisija pagal Reglamento (ES) 2020/672 6 straipsnį pasikonsultavo su Vengrija ir patikrino, ar tikrai staiga smarkiai padidėjo faktinės ir numatytos viešosios išlaidos, tiesiogiai susijusios su priemonėmis, panašiomis į sutrumpinto darbo laiko tvarkos priemones, nurodytomis 2021 m. gruodžio 1 d. prašyme; 
            
            
               (11)todėl finansinė parama turėtų būti suteikta siekiant padėti Vengrijai mažinti didelio ekonomikos sukrėtimo, kurį sukėlė COVID-19 protrūkis, socialinį ir ekonominį poveikį. Sprendimus dėl paramos dalių ir dalinių išmokų terminų, dydžio ir išmokėjimo Komisija turėtų priimti glaudžiai bendradarbiaudama su nacionalinėmis valdžios institucijomis; 
            
            
               (12)į šį sprendimą Vengrija ir Komisija turėtų atsižvelgti paskolos susitarime, nurodytame Reglamento (ES) 2020/672 8 straipsnio 2 dalyje; 
            
            
               (13)šis sprendimas neturėtų daryti poveikio procedūrų, kurios gali būti pradėtos dėl vidaus rinkos veikimo iškraipymo, ypač pagal Sutarties 107 ir 108 straipsnius, rezultatams. Jis nėra viršesnis už reikalavimą, kad valstybės narės praneštų Komisijai apie galimos valstybės pagalbos atvejus pagal Sutarties 108 straipsnį;
            
            
               (14)Vengrija turėtų reguliariai informuoti Komisiją apie planuojamų viešųjų išlaidų vykdymą, kad Komisija galėtų įvertinti, kokiu mastu Vengrija įvykdė tas išlaidas;
            
            
               (15)sprendimas suteikti finansinę paramą priimtas atsižvelgiant į esamus ir numatomus Vengrijos poreikius, taip pat į kitų valstybių narių pagal Reglamentą (ES) 2020/672 jau pateiktus ar numatomus pateikti finansinės paramos prašymus, taikant vienodo požiūrio, solidarumo, proporcingumo ir skaidrumo principus, 
            
            
               PRIĖMĖ ŠĮ SPRENDIMĄ: 
            
            
               1 straipsnis 
                  Įgyvendinimo sprendimas (ES) 2020/1561 iš dalies keičiamas taip: 
            
            
            
               1) 
                     2 straipsnis iš dalies keičiamas taip:
            
            
               a)
                     1 dalis pakeičiama taip: 
            
            
               „1. Sąjunga suteikia Vengrijai paskolą, kuri neviršija 651 470 000 EUR. Ilgiausias vidutinis paskolos grąžinimo terminas – 15 metų.“;
            
            
               b)
                     4 dalis pakeičiama taip: 
            
            
               „4. Pirma dalis išmokama įsigaliojus Reglamento (ES) 2020/672 8 straipsnio 2 dalyje numatytam paskolos susitarimui. Visos kitos dalys išmokamos atsižvelgiant į to paskolos susitarimo sąlygas arba atitinkamais atvejais įsigaliojus jo priedui arba iš dalies pakeistam paskolos susitarimui.“;
            
            
            
               2)
                     3 straipsnis pakeičiamas taip: 
            
            
               „3 straipsnis
            
            
               Vengrija gali finansuoti šias priemones:
            
            
               a)
                     laikiną paramą turistų lankomose vietose esančioms apgyvendinimo įstaigoms atnaujinti, siekiant išlaikyti esamą darbo jėgą, kaip numatyta Vyriausybės nutarime Nr. 2080/2020 dėl nacionalinės apgyvendinimo įstaigų plėtros, – išlaidų dalį, susijusią su savarankiškai dirbančių asmenų ir individualių įmonių rėmimu;
            
            
               b)
                     laikiną paramą maisto perdirbimo įmonėms, kaip numatyta Žemės ūkio ministro dekrete Nr. 25/2020, – išlaidų dalį, susijusią su savarankiškai dirbančių asmenų ir individualių įmonių rėmimu;
            
         
         
            
               c)
                     laikiną paramą augalininkystės įmonėms, užsiimančioms vienmečių kultūrų auginimu ir augalu dauginimu, kaip numatyta Žemės ūkio ministro dekrete Nr. 26/2020, – išlaidų dalį, susijusią su savarankiškai dirbančių asmenų ir individualių įmonių rėmimu;
            
            
               d)
                     laikiną paramą žuvininkystės ūkiams, kaip numatyta Žemės ūkio ministro dekrete Nr. 30/2020, – išlaidų dalį, susijusią su savarankiškai dirbančių asmenų ir individualių įmonių rėmimu;
            
            
               e)
                     vaiko priežiūros išmokų mokėjimo, kuris būtų pasibaigęs pavojingos padėties laikotarpiu, pratęsimą iki 2020 m. birželio 30 d., kaip numatyta Vyriausybės dekrete Nr. 59/2020 (III. 23.) ir 2020 m. įstatymo LVIII 71 straipsnyje;
            
            
               f)
                     tam tikrų sektorių darbdavių socialinių įmokų mokėjimo sustabdymą, kaip numatyta Vyriausybės dekreto Nr. 47/2020 (III. 18.) (su pakeitimais) 4 straipsnio a punkte, – išlaidų dalį, susijusią su įmonėmis, kurios sutrumpina arba sustabdo darbo laiką arba kurių darbuotojai nepertraukiamai dirbo (priemonės įgyvendinimas pratęstas ir ji iš dalies pakeista);
            
            
               g)
                     tam tikrų sektorių darbdavių atleidimą nuo mokymo įmokos mokėjimo, kaip numatyta Vyriausybės dekreto Nr. 47/2020 (III. 18.) (su pakeitimais) 4 straipsnio a punkte, – išlaidų dalį, susijusią su įmonėmis, kurios sutrumpina arba sustabdo darbo laiką arba kurių darbuotojai nepertraukiamai dirbo (priemonės įgyvendinimas pratęstas ir ji iš dalies pakeista);
            
            
               h)
                     tam tikrų sektorių darbdavių mokamo darbuotojų reabilitacijos įmokų mokesčio sumažinimą, kaip numatyta Vyriausybės dekreto Nr. 47/2020 (III. 18.) (su pakeitimais) 4 straipsnio a punkte – išlaidų dalį, susijusią su įmonėmis, kurios sutrumpina arba sustabdo darbo laiką arba kurių darbuotojai nepertraukiamai dirbo (priemonės įgyvendinimas pratęstas ir ji iš dalies pakeista);
            
            
               i)
                     tam tikrų sektorių smulkiųjų mokesčių mokėtojų atleidimą nuo smulkiojo verslo vienkartinio mokesčio (KATA), kaip numatyta Vyriausybės dekreto Nr. 47/2020 (III. 18.) (su pakeitimais) 5 straipsnyje, – išlaidų dalį, susijusią su savarankiškai dirbančių asmenų ir individualių įmonių rėmimu (priemonės įgyvendinimas pratęstas ir ji iš dalies pakeista);
            
            
               j)
                     išlaidų personalui neįtraukimą į tam tikrų sektorių mažųjų įmonių mokesčio (KIVA) bazę, kaip numatyta Vyriausybės dekretu Nr. 47/2020 (III. 18.) (su pakeitimais), – išlaidų dalį, susijusią su įmonėmis, kurios sutrumpina arba sustabdo darbo laiką arba kurių darbuotojai nepertraukiamai dirbo, (priemonės įgyvendinimas pratęstas ir ji iš dalies pakeista);
            
            
               k)
                     vienkartinę išmoką sveikatos priežiūros darbuotojams kaip padėką už papildomą darbą pandemijos metu, kaip numatyta Vyriausybės dekrete Nr. 275/2020 (VI. 12.);
            
            
               l)
                     išlaidas, susijusias su specialiomis pandemijos kontrolės priemonėmis valstybės valdomose įmonėse;
            
            
               m)
                     išlaidas, susijusias su specialiomis pandemijos kontrolės ir valstybės pareigūnų sveikatos apsaugos priemonėmis, kaip numatyta Vyriausybės dekrete Nr. 250/2014 (X. 2.) dėl Viešųjų pirkimų ir tiekimo generalinio direktorato (KEF);
            
            
               n)
                     išlaidas, susijusias su ligoninių infrastruktūra ir investicijomis į jas, siekiant užtikrinti aukštą sveikatos priežiūros darbuotojų ir pacientų apsaugos lygį, kaip numatyta Vyriausybės dekrete Nr. 1012/2020 (I. 31.) dėl operatyvinio personalo sukūrimo;
            
            
               o)
                     tiesiogines asmeninių apsaugos priemonių ir įrangos ligoninėse ir kitose sveikatos priežiūros įstaigose išlaidas, siekiant užtikrinti aukštą sveikatos priežiūros darbuotojų apsaugos lygį, kaip numatyta Vyriausybės dekrete Nr. 1012/2020 (I. 31.) dėl operatyvinio personalo sukūrimo.
            
            
               p)
                     vienkartinio pajamų rėmimo sistemą, skirtą savarankiškai dirbantiems asmenims sektoriuose, kuriuos paveikė taikomos apsaugos priemonės, su sąlyga, kad jie savo veiklą tęs bent du mėnesius po numatomos nepaprastosios padėties pabaigos, kaip numatyta Vyriausybės dekrete Nr. 310/2021.“;
            
            
                
            
            
               3)4 straipsnis pakeičiamas taip: 
            
            
               „4 straipsnis
            
            
               1.Vengrija iki 2021 m. balandžio 28 d., o po to – kas šešis mėnesius informuoja Komisiją apie numatytų viešųjų išlaidų vykdymą, kol tos numatytos viešosios išlaidos bus visiškai įvykdytos. 
            
            
               2.Jei 3 straipsnyje nurodytos priemonės grindžiamos numatytomis viešosiomis išlaidomis ir dėl jų priimtas įgyvendinimo sprendimas, kuriuo iš dalies keičiamas Įgyvendinimo sprendimas (ES) 2020/1561, Vengrija per šešis mėnesius nuo to sprendimo priėmimo dienos, o po to – kas šešis mėnesius informuoja Komisiją apie numatytų viešųjų išlaidų vykdymą, kol tos numatytos viešosios išlaidos bus visiškai įvykdytos.“
            
            
         
         
            
               2 straipsnis
            
            
               Šis sprendimas skirtas Vengrijai.
            
            
               Priimta Briuselyje
            
            
               
                     Tarybos vardu
               
               
                     Pirmininkas
               
            
         
         
            
                  
                     (1)
                  
                        OL L 159, 2020 5 20, p. 1.
               
               
                  
                     (2)
                  
                        2020 m. spalio 23 d. Tarybos įgyvendinimo sprendimas (ES) 2020/1561, kuriuo Vengrijai pagal Reglamentą (ES) 2020/672 suteikiama laikina parama nedarbo rizikai dėl ekstremaliosios situacijos, susijusios su COVID-19 protrūkiu, mažinti (OL L 357, 2020 10 27, p. 24).
               
               
                  
                     (3)
                  
                        Paskelbta Vengrijos oficialiajame leidinyje (XI. 10).
               
               
                  
                     (4)
                  
                        Žr. Vyriausybės dekreto Nr. 571/2020 (XII. 9.) 1 straipsnį, Vyriausybės dekreto Nr. 638/2020 (XII. 22.) 1 straipsnį, Vyriausybės dekreto Nr. 105/2021 (III. 3.) 1 straipsnį, Vyriausybės dekreto Nr. 147/2021 (III. 27.) 1 straipsnį ir Vyriausybės dekreto Nr. 204/2021 (IV. 29.) 1 straipsnį.
               
               
                  
                     (5)
                  
                        Vyriausybės dekreto Nr. 147/2021(III. 27) 1 straipsnis, Vyriausybės dekreto Nr. 204/2021 (IV. 29) 1 straipsnis.
               
               
                  
                     (6)
                  
                        Vyriausybės dekretas Nr. 310/2021 (VI. 7) dėl 2021 m. gruodžio 1 d. Vengrijos prašyme nurodytos kompensacinės paramos savarankiškai dirbantiems asmenims.